方何二公回自郡所得不同作詩戲之
作者：王洋
朝代：宋

paragraphs: 南鄰博士只破幃，春來數日分春衣。
東風陌上催蒙茀，不許看花緩緩歸。
那知此理未可訴，破費書廚走長路。
靜思我咎安致然，杳杳人情無問處。
歸來粉黛包亦結，安得衾禂更羅列。
嬌兒冬暖不須啼，正恐當寒更無韈。
命數從來有奇耦，北里士師真好手。
一時歡笑父子同，箧載縑緗船載酒。
歸遺欣欣樂可期，婦運金刀時哺飴。
先憂後喜尊吉卜，釃酒烹魚消百罹。
世間得失類如此，解使空腸作悲喜。
紅白紛紛一種花，試向東風問桃李。